Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. punktu

(2021/C 520/09)

Šis paziņojums ir publicēts saskaņā ar Komisijas Deleģētās regulas (ES) 2019/33 (1) 17. panta 5. punktu.

PAZIŅOJUMS PAR STANDARTA GROZĪJUMU, AR KO GROZA VIENOTO DOKUMENTU

“Barsac”

PDO-FR-A0186-AM03

Paziņojuma datums: 2021. gada 26. oktobrī.

APSTIPRINĀTĀ GROZĪJUMA APRAKSTS UN PAMATOJUMS

1. Administratīvi teritoriālo vienību oficiālais klasifikators

Ģeogrāfiskā apgabala un tiešā tuvumā esošā apgabala pašvaldības ir atjauninātas saskaņā ar administratīvi teritoriālo vienību oficiālo klasifikatoru.

Apgabala robežas paliek nemainīgas.

Grozīts vienotā dokumenta 6. un 9. punkts.

2. Apgriešana

Ir izdarīts grozījums noteikumos par šķirnes ’Muscadelle’ vīnkoku apgriešanu – apgriešana ar vienu vienstīgu pumpuru uz augļzara tika aizstāta ar apgriešanu ar diviem vienstīgu pumpuriem uz augļzara (robežvērtība: ne vairāk kā 8 pumpuri). Šis grozījums ir veikts, lai kompensētu šīs šķirnes vīnogulāju augtspējas samazināšanos.

Grozīts vienotā dokumenta 5.1. punkts.

3. Agrovides noteikumi

Specifikācija papildināta ar turpmāk minētajiem agrovides noteikumiem.

Nokaltušie vīnogulāji no zemesgabaliem ir jānovāc; šādu nokaltušu vīnogulāju glabāšana zemesgabalos ir aizliegta.

Visiem zemesgabaliem ir jābūt apstrādātiem.

Aizliegta vispārēja nezāļu ķīmiskā apkarošana.

Ikvienam operatoram jāaprēķina un jāreģistrē to veiktās apstrādes biežuma rādītājs (IFT).

Šo grozījumu mērķis ir ņemt vērā sabiedrības prasības samazināt augu aizsardzības līdzekļu izmantošanu un labāk ņemt vērā ar vidi saistītos apsvērumus.

Šie grozījumi neietver nekādus grozījumus vienotajā dokumentā.

4. Koeficients K

Ir pievienots koeficients K, kas vienā un tajā pašā zemesgabalā ļautu iegūt vīnu no pārgatavinātām vīnogām un sauso vīnu.

Ar “Barsac” apzīmētie vīni ir vīni, kas gatavoti no pārgatavām vai dižciltīgās puves skartajām vīnogām, kuras novāc secīgos šķirojumos. Tomēr atkarībā no klimatiskajiem apstākļiem vīnogas var nebūt piemērotas, lai ražotu desertvīnus ar atlikumcukuriem. Koeficienta K ieviešana ļauj šīs vīnogas pārstrādāt sausajos vīnos.

Šis grozījums neietver nekādus grozījumus vienotajā dokumentā.

5. Datums, kad notikusi aprite starp apstiprinātiem noliktavu turētājiem

Svītrots 1. nodaļas IX iedaļas 5. punkta b) apakšpunkts attiecībā uz datumu, no kura atļauta vīnu laišana apritē starp apstiprinātiem noliktavu turētājiem.

Šis grozījums neietver nekādus grozījumus vienotajā dokumentā.

6. Pārejas pasākumi

No specifikācijas svītroti pārejas pasākumi, kuru termiņš beidzies.

Šis grozījums neietver nekādus grozījumus vienotajā dokumentā.

7. Atkāpšanās deklarācija

Ir pievienots deklarēšanas pienākums gadījumā, ja notikusi atkāpšanās saistībā ar nosaukumu “Barsac” un nosaukumu “Sauternes”. Šis grozījums tika veikts, lai labāk pārzinātu apjomus, attiecībā uz kuriem ir notikusi atkāpšanās.

Šis grozījums neietver nekādus grozījumus vienotajā dokumentā.

8. Deklarācija par nosaukuma lietošanu

Ir grozīts deklarācijas formulējums, lai aizsardzības un pārvaldības iestādei [ODG – organisme de défense et de gestion] tas tiktu nosūtīts pirms ražas gada 15. decembrim.

Šis grozījums neietver nekādus grozījumus vienotajā dokumentā.

9. Atsauce uz kontroles iestādi

Atsauce uz kontroles iestādi ir pārskatīta, lai to saskaņotu ar citu aizsargāto nosaukumu specifikācijām. Šis ir tikai redakcionāls grozījums.

Šis grozījums neietver nekādus grozījumus vienotajā dokumentā.

VIENOTAIS DOKUMENTS

1. Nosaukums vai nosaukumi

Barsac

2. Ģeogrāfiskās izcelsmes norādes veids:

ACVN – aizsargāts cilmes vietas nosaukums

3. Vīnkopības produktu kategorijas

1. Vīns

4. Vīna vai vīnu apraksts

Barsac

ĪSS APRAKSTS

Nedzirkstoši baltvīni ar atlikumcukuriem.

To dabiskā spirta tilpumkoncentrācija ir ≥ 15 %.

Pēc bagātināšanas vīnu kopējā spirta tilpumkoncentrācija nepārsniedz 21 %.

Jebkurā vīna partijā, ko pārdod nefasētu vai safasētu, fermentējamo cukuru saturs ir ≥ 45 g/l.

“Barsac” vīnu īpašības galvenokārt nosaka dižciltīgās puves iedarbība uz vīnogām, sēnei radot bioķīmiskus procesus, kuru rezultātā veidojas specifiska smarža un garša, kā arī cukuru koncentrācija ogās. Jaunajās zeltainās krāsas vīnogās attīstās ziedu un augļu aromāts, tad nogatavināšanās laikā tās iegūst dzintara nokrāsu, un tajās veidojas “grauzdējuma” buķete ar spēcīgu, bieži grillējuma, cukurā konservētu augļu, citrusaugļu un medu aromātu ar ļoti augstu aromātisko noturību. Tiem ir ļoti piesātināta un noapaļota garša. Tie izceļas ar ļoti izteiktām augļu aromāta niansēm un tiem piemīt zināms dzīvīgums ar pārliecinošu līdzsvaru, ko ietekmē arī minerālu tekstūrā bieži sastopamais kaļķakmens.

VISPĀRĪGIE ANALĪTISKIE PARAMETRI

Vispārīgie analītiskie parametri Maksimālais kopējais spirta saturs (tilp. %): Minimālais faktiskais spirta saturs (tilp. %) 12 Minimālais kopējais skābums: miliekvivalentos uz litru Maksimālais gaistošais skābums (miliekvivalentos uz litru): 25 Maksimālais kopējais sēra dioksīda saturs (miligramos uz litru):

5. Vīndarības metodes

5.1. Īpašās vīndarības metodes

1. Biezība un atstatumi

Audzēšanas metode

Vīnogulāju stādījumu minimālā biezība ir 6 500 vīnkoku uz hektāru. Atstatums starp vienas rindas vīnkokiem nedrīkst būt mazāks par 0,80 metriem. Vidējais rindstarpu attālums nedrīkst būt lielāks par 1,90 metriem.

2. Noteikumi par apgriešanu

Audzēšanas metode

Apgriešanu pabeidz ne vēlāk kā 1. maijā.

Vīnogulājus apgriež, izmantojot šādus paņēmienus:

— “Muscadelle B” šķirne: vēdekļa formā, celmu veido divi līdz pieci zari ar ne vairāk kā sešiem apgrieztiem augļzariem, līdz diviem pumpuriem uz katru augļzaru un ne vairāk kā 8 pumpuriem kopā;

— “Semmillon B” šķirne: vēdekļa formā, celmu veido divi līdz pieci zari ar ne vairāk kā sešiem apgrieztiem augļzariem, līdz diviem pumpuriem uz katru augļzaru, vai Guyot jauktā formā ar ne vairāk kā 6 pumpuriem visa koka garumā (reste) un diviem apgrieztiem augļzariem ar ne vairāk kā 2 pumpuriem kopā, no kuriem viens atrodas restes otrā pusē;

— šķirne “Sauvignon B” un “Sauvignon gris G”: vēdekļa formā, celmu veido divi līdz pieci zari ar ne vairāk kā sešiem apgrieztiem augļzariem līdz diviem pumpuriem uz katru augļzaru, vai Guyot jauktā formā ar ne vairāk kā 6 pumpuriem visa koka garumā (reste) un diviem apgrieztiem augļzariem ar ne vairāk kā 2 pumpuriem kopā, no kuriem viens atrodas restes otrā pusē, pēc Bordo metodes vīnogulāju veido divi koki (restes) ar ne vairāk kā 4 pumpuriem uz katra koka.

3. Īpaši ražas novākšanas noteikumi

Audzēšanas metode

Vīnus iegūst no vīnogām, kas novāktas, kad tās ir pārgatavas (dižciltīgās puves skartas) un secīgos šķirojumos novāktas ar rokām.

4. Bagātināšana

Īpašā vīndarības prakse

Bagātināšana ir atļauta saskaņā ar specifikācijā paredzētajiem noteikumiem.

5.2. Maksimālais ražas iznākums

1. 28 hektolitri no hektāra

6. Noteiktais ģeogrāfiskais apgabals

Vīnogu novākšana, vinifikācija, vīnu gatavošana un kopšana notiek Žirondas [Gironde] departamenta Barsac pašvaldības teritorijā, pamatojoties uz 2021. gada 19. martā spēkā esošo administratīvi teritoriālo vienību oficiālo klasifikatoru.

7. Galvenā(-ās) vīna vīnogu šķirne(-es)

’Muscadelle B’

’Sauvignon B’ - ’Sauvignon blanc’

’Sauvignon gris G’ - ’Fié gris’

’Semillon B’

8. Saites(-u) apraksts

Savdabīgs klimats nodrošina īpašu mikroklimatu, kura dēļ uz vīnogām veidojas neliela sēne Botrytis cinerea, kas attīsta “dižciltīgo puvi”, piešķirot Sauternes vīniem raksturīgās īpašības šajā specifiskajā vidē.

Vīnus iegūst uz zemesgabaliem (vai zemesgabalu daļām), kas ir stingri un precīzi norobežoti, pamatojoties uz objektīviem, tehniskiem un jau kopš seniem laikiem noteiktiem ražošanas kritērijiem.

Audzētāji atlasīja šķirnes, kas laika gaitā kļuva vispiemērotākās šai dižciltīgās puves iedarbībai uz vīnogām, tāpēc šķirne “Sémillon B” cēlusies no vīnogu šķirnes, kura audzēta Sauternes.

Turklāt, lai panāktu cukuru koncentrāciju, kas ir vajadzīga šo vīnu ražošanai, katrai vīnogu šķirnei ir stingri noteikti apgriešanas paņēmieni. Bieži tiek izmantota šim reģionam raksturīga īsā apgriešana, proti, vēdekļa forma.

Lai panāktu izcilību, vīnus iegūst no vīnogām, kas novāktas, kad tās ir pārgatavas (dižciltīgās puves skartas) un secīgos šķirojumos novāktas ar rokām. Ņemot vērā nepieciešamību iegūt pārgatavās vīnogas, vīnkoku ražība ir ļoti zema, turklāt atkarībā no ražas gada arī klimatiskie apstākļi dažkārt krasi samazina ražas apjomu. Šīs pārmērīgās nogatavināšanas rezultātā vīniem vidējā dabiskā spirta tilpumkoncentrācija ir vismaz 15 %.

Stādīšanas blīvums ir augsts, jo saražotā vīna apjoms no viena vīnkoka ir ļoti mazs apstākļos, kad cukuru koncentrācijas paaugstināšanai vīnogas ir bijušas atstātas uz koka. Šo vīnu fermentācija notiek lēni, bieži vien mucās. Pirms iepildīšanas pudelēs vīnus kopj ilgu laiku, tas ir nepieciešams to nogatavināšanai un vislabākajai izteiksmei.

Visi šie ražošanas apstākļi ir identiski tiem, kas noteikti ar nosaukumu “Sauternes” apzīmētajiem vīniem. Barsac pašvaldība no citām ar nosaukumu “Sauternes” apzīmētajām pašvaldībām atšķiras galvenokārt ar tās augsnes un ainavas īpatnībām. Augsnes ūdensapgāde un kaļķakmens minerālvielas vīnam piešķir nelielu skābenumu, oriģinālās nianses un noturīgu aromātu ar ļoti augļainām niansēm.

Barsac vīnu reputācija ir vēsturiski nostiprinājusies saistībā ar atpazīstamākajām pilīm. Jau 13. gadsimtā Barsac baudīja titula “Prévôté royale” priekšrocības, un Barsac osta bija viena no svarīgākajām Garonnas kreisajā krastā, kur tika pārvadātas daudzas preces, tostarp vīni mucās, ko pa Garonnu uz tradicionālajām laivām pārvietoja uz Bordo.

1855. gadā pēc Napoleona III iniciatīvas Bordo vīni saistībā ar Vispārējo izstādi tika iekļauti izcilu vīnu klasifikatorā. Šis Gironde nosaukums saņēma īpašu atzinību, proti, desmit Barsac pašvaldībā ražotie vīni ieguva kategoriju “cru” [“izcilos vīnadārzos ražots sevišķas kvalitātes vīns”] – no tiem divi vīni tika klasificēti ar apzīmējumu “premier cru” un astoņi vīni – ar apzīmējumu “second cru”. Šie vīni tika ierindoti tādu 27 izcilu vīnu (“crus classés”) vidū, kas ražoti piecu ar nosaukumu “Sauternes” apzīmēto pašvaldību teritorijā. Šajā klasifikācijā tika ņemtas vērā vīnu cenas, jo tās atspoguļoja to kvalitāti. Kategorijā “crus classés” iekļautie vīni veido 30 % no vīna “Barsac” ražošanas apjoma. Šie vīni ir pazīstami un plaši eksportēti visā pasaulē, to labā reputācija ir saglabājusies līdz pat mūsdienām.

9. Būtiski papildu nosacījumi (iepakojums, marķēšana, citas prasības)

Tiešās apkaimes apgabals

Tiesiskais regulējums:

valsts tiesību akti

Papildu nosacījuma veids:

atkāpe par ražošanu noteiktajā ģeogrāfiskajā apgabalā

Nosacījuma apraksts:

tiešās apkaimes apgabalu, kas ar atkāpi noteikts vīnifikācijai, vīna gatavošanai un kopšanai, pamatojoties uz 2021. gada 19. marta administratīvi teritoriālo vienību oficiālo klasifikatoru, veido šādas Žirondas [Gironde] departamenta pašvaldības: Bommes, Budos, Cadillac, Cérons, Fargues, Illats, Langon, Omet, Preignac, Pujols-sur-Ciron, Roaillan, Sainte- Croix-du-Mont, Sauternes.

Lielāka ģeogrāfiskā vienība

Tiesiskais regulējums:

valsts tiesību akti

Papildu nosacījuma veids:

papildu noteikumi attiecībā uz marķēšanu

Nosacījuma apraksts:

vīnu ar kontrolēto cilmes vietas nosaukumu marķējumā var norādīt lielāko ģeogrāfisko vienību “Vin de Bordeaux” vai “Grand Vin de Bordeaux”.

Lielākās ģeogrāfiskās vienības nosaukumā izmantotās rakstzīmes ne augstumā, ne platumā nedrīkst būt lielākas par divām trešdaļām no rakstzīmēm, kādas izmantotas, atveidojot kontrolēto cilmes vietas nosaukumu.

Saite uz produkta specifikāciju

https://info.agriculture.gouv.fr/gedei/site/bo-agri/document_administratif-496a5541-69d8-4bcf-88b0-6968f1204c18

(1) OV L 9, 11.1.2019., 2. lpp.